Erika Kirpu sai Budapestis toimunud naiste epee Grand Prix etapil 167 naisvehkleja konkurentsis kolmanda koha. Poolfinaalis pidi Kirpu tunnistama poolatari Malgorzata Bereza nappi 15:14 paremust.
Põhiturniiri avaringis alistas Kirpu lõuna-korealanna Yun Hee Ohi 15:12, seejärel sakslanna Monika Sozanska 15:11, kaheksandikfinaalis kahekordse olümpiavõitja prantslanna Laura Flessel-Colovici 15:13 ja veerandfinaalis itaallanna Rossella Fiamingo 15:11.
Kristina Kuusk alistas põhiturniiri avaringis lõuna-korealanna Hyo-Jung Jungi 13:11, kuid kaotas siis torgetega 14:15 itaallannale Mara Navarriale. Julia Beljajeva pidi 64 parema hulgas tunnistama esimesena asetatud hiinlanna Yujie Suni 15:13 paremust.
Kuusk sai kokkuvõttes 24. ja Beljajeva 64. koha.
Irina Embrich, Julia Zuikova ja Nelli Paju piirdusid eelringidega.